युवा व्यवहार आणि क्रीडा मंत्रालय
राष्ट्रकूल स्पर्धा -2022 साठीच्या भारतीय पथकातील खेळाडूंशी पंतप्रधानांनी साधला संवाद
“आज तुम्हा सर्व खेळाडूंचा उत्साह शिगेला पोचला आहे, तुम्हाला उत्तम प्रशिक्षणही मिळत आहे आणि खेळांप्रती देशातले वातावरण अत्यंत उत्साहाचे आहे.”- पंतप्रधान नरेंद्र मोदी
“भारत हा असा एकमेव देश आहे, जिथे कोणत्याही क्रीडा स्पर्धांपूर्वी पंतप्रधान स्वतः खेळाडूंशी संवाद साधून त्यांना प्रेरणा देतात”- अनुराग ठाकूर
नवी दिल्ली, 20 जुलै 2022
राष्ट्रकूल क्रीडा स्पर्धा 2022 साठी जाणाऱ्या भारतीय पथकातील खेळाडूंशी पंतप्रधान नरेंद्र मोदी यांनी आज दूरदृश्य प्रणालीच्या माध्यमातून संवाद साधला. यावेळी खेळाडू आणि त्यांचे प्रशिक्षकही उपस्थित होते. तसेच, केंद्रीय युवा व्यवहार आणि क्रीडा, माहिती आणि प्रसारण मंत्री अनुराग ठाकूर, क्रीडा राज्यमंत्री निशीथ प्रामाणिक आणि क्रीडा विभागाच्या सचिव सुजाता चतुर्वेदी देखील यावेळी उपस्थित होत्या.
राष्ट्रकूल स्पर्धांसाठी जाणाऱ्या सर्व खेळाडूंना पंतप्रधानांनी आंतरराष्ट्रीय बुद्धिबळ दिनाच्या शुभेच्छा दिल्या. भारतात तामिळनाडू इथे, येत्या 28 जुलैपासून बुद्धिबळ ऑलिम्पीयाडची सुरुवात होणार आहे. या खेळात, बुद्धीबळ पटूंच्या पूर्वाश्रमीनी मोठे कर्तृत्व गाजवून भारताची मान उंचावली, तीच परंपरा सध्याच्या खेळाडूंनी पुढे नेत सर्व स्पर्धकांनी भारतासाठी अभिमानास्पद कामगिरी करावी, अशा शुभेच्छा पंतप्रधानांनी दिल्या. 65 पेक्षा जास्त खेळाडू राष्ट्रकूल स्पर्धेत पहिल्यांदा सहभागी होत आहेत, असे सांगत त्यांनी आपली लक्षणीय छाप निर्माण करावी अशा शुभेच्छा मोदी यांनी दिल्या. “मनापासून खेळा, उत्तम खेळा, आपल्या संपूर्ण शक्तिनिशी खेळा मात्र कोणताही तणाव न घेता खेळा” असा सल्ला त्यांनी खेळाडूंना दिला.
या संवादाच्या वेळी, पंतप्रधानांनी महाराष्ट्रातला खेळाडू, अविनाश साबळेशी संवाद साधत, त्याला त्याच्या आजवरच्या प्रवासाविषयीची माहिती विचारली, महाराष्ट्रातला हा खेळाडू भारतीय लष्करात, सियाचीन इथे तैनात आहे. यावर, साबळे याने, आपल्या चार वर्षांच्या लष्करी सेवेतील अनुभवांनी आपल्याला खूप काही शिकवले, अशी प्रतिक्रिया दिली. भारतीय लष्कराने बाणवलेली शिस्त आणि प्रशिक्षणाचा आपल्याला कोणत्याही क्षेत्रात उत्तम कामगिरी करण्यासाठी उपयोग होईल, असे, अविनाशने सांगितले. आपण सियाचिन इथे सेवा बजावत असतांना स्टीपलचेज क्षेत्राची निवड कशी केली? असा प्रश्न पंतप्रधानांनी विचारला असता, अविनाशने सांगितले की स्टीपलचेज म्हणजे अडथळ्यांची शर्यत पार करणे, आणि त्याला लष्करातही याचेच प्रशिक्षण मिळाले आहे. आपण इतक्या झपाट्याने वजन कसे कमी केले, असा प्रश्नही त्यांनी विचारला असता, त्याने सांगितले की लष्कराने त्याला खेळासाठी प्रोत्साहन दिले आणि त्याने त्याच्या प्रशिक्षणासाठी वेळ काढला आणि त्यामुळेच लवकर आपले वजन कमी करता आले.
पंतप्रधानांचे संपूर्ण भाषण ऐकण्यासाठी खाली क्लिक करा.
https://www.pib.gov.in/PressReleaseIframePage.aspx?PRID=1842999
आपल्या प्रास्ताविकात, केंद्रीय युवा आणि क्रीडा व्यवहार मंत्री अनुराग ठाकूर यांनी पंतप्रधानांची क्रीडा क्षेत्राप्रती असलेली दूरदृष्टी आणि उपक्रमांची माहिती दिली. पंतप्रधानांनी सर्व खेळाडूंना कायमच प्रेरणा दिली आहे, प्रोत्साहन दिले आहे. मग ते टोक्यो ऑलिंपिक असो, पॅरालिम्पिक असो, आयबीए महिला मुष्टी युद्ध स्पर्धा असो किंवा मग थॉमस कप- जिथे भारताने आपले पहिले सुवर्णपदक जिंकले आहे. भारत हा जगातला असा एकमेव देश आहे, जिथे पंतप्रधान स्वतः खेळाडूंशी प्रत्येक स्पर्धेआधी संवाद साधतात, त्यांना प्रेरणा देतात.यामुळे भारतीय खेळाडूंचे मनोधैर्य उंचावण्याबरोबरच त्यांना उत्तम कामगिरी करण्याची प्रेरणा मिळते, असेही ठाकूर म्हणाले. टारगेट ऑलिंपिक पोडीयम योजनेमुळे, खेळाडूंना आंतरराष्ट्रीय स्तरावरील प्रशिक्षण घेण्याची संधी मिळते, त्याचा खर्च मिळतो, ज्यामुळे हे खेळाडू स्पर्धांमध्ये भारताच्या शिरपेचात मानाचा तुरा खोवतात. या राष्ट्रकूल स्पर्धेसाठी देखील, खेळाडूंसाठी 111 प्रशिक्षण टूर आयोजित करण्यात आल्या होत्या, अशी माहिती त्यांनी दिली.
या राष्ट्रकूल स्पर्धा, 28 जुलै, 2022 पासून बर्मिंगहम इथे सुरु होणार असून, 8 ऑगस्ट, 2022 पर्यंत चालणार आहेत. स्पर्धेतल्या 19 क्रीडा प्रकारांमध्ये , 141 स्पर्धामध्ये 215 खेळाडू भारताचे प्रतिनिधित्व करतील.
N.Chitale/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 100